**Any Dolors Monserdà**

El Govern de la Generalitat de Catalunya commemora de manera oficial els cent anys de la mort de Dolors Monserdà (1845-1919) i organitza i coordina al llarg de l’any 2019 una sèrie d’actes públics de reconeixement a les seves aportacions.

L’Institut Català de les Dones, òrgan de referència del Govern per a les polítiques públiques en favor de la igualtat efectiva de dones i homes, impulsa els actes de reconeixement i divulgació de la trajectòria d’aquesta escriptora amb importants aportacions feministes.

Al llarg de l’any es desenvoluparan actuacions sota els següents eixos:

-Feminisme.

-Acció social.

-Literatura.

**Llistat d’activitats**

**Presentació de l’Any**

El 26 de juny de 2019 es va fer Presentació de l’Any Dolors Monserdà al Cercle del Liceu amb intervencions institucionals i de la comissària, Marta Pessarrodona, per explicar les principals línies d’actuació, que es contenen en aquest document.

**Reedició del llibre**, *Estudi feminista* (1909)

Amb la finalitat de divulgar el seu pensament entre les persones estudioses dels feminismes.

**Exposició itinerant**

Amb la finalitat devisibilitzar la figura de Dolors Monserdà, s’ha elaborat una exposició itinerant que s’incorpora al catàleg de mostres divulgatives de l’Institut Català de les Dones. Acompanyaran l’exposició conferències de persones expertes i visites guiades.

**Vídeo divulgatiu**

La periodista Arantza Díez ha realitzat un documental audiovisual sobre la persona i l’obra de Dolors Monserdà.

**Campanya a les xarxes socials #AnyDolorsMonserdà**

Amb la finalitat de divulgar el seu pensament i obra.

**Guia Bibliogràfica de Dolors Monserdà**

El Centre de Documentació Joaquima Alemany i Roca de l’Institut Català de les Dones, especialitzat en feminismes i polítiques de gènere, divulga una guia bibliogràfica específica de l’autora.

**Més activitats de l’Any**

**Institució de les Lletres Catalanes**

Seminari el dia 22 de novembre de 2019 sobre Monserdà en col·laboració amb l’Institut d’Estudis Catalans, la Càtedra de Patrimoni Literari Maria Àngels Anglada – Carles Fages de Climent de la Universitat de Girona, la Càtedra Verdaguer d’Estudis Literaris de la Universitat de Vic i l’Institut Català de les Dones.

**Biblioteques de Catalunya**

El Servei de Biblioteques, del Departament de Cultura, en línia amb el Pla de Foment de la Lectura, s’adhereix a les commemoracions del Govern de la Generalitat i inclou l’Any Dolors Monserdà. Organitza un seguit d’activitats que es posa a l’abast de totes les biblioteques. Aquestes activitats van des de conferències, a clubs de lectura, etc. Van organitzar el 22 d’abril de 2019 una ruta pels carrers amb nom de dona. La ruta a Sarrià reivindica els noms de Carme Karr i Dolors Monserdà, ja que les dues escriptores tenen carrers dedicats al barri.

**Arxiu Nacional de Catalunya**

Arxiu específic Dolors Monserdà durant l’Any així com altres activitats entorn de la figura

**Ferrocarrils de la Generalitat de Catalunya**

El 24 d’abril de 2019 es va fer un bateig de trens a càrrec del conseller de Territori i Sostenibilitat, Damià Calvet, i la consellera de Cultura, Mariàngela Vilallonga, de dos trens de Ferrocarrils de la Generalitat de Catalunya (FGC) amb els noms de Dolors Monserdà i Joan Brossa.

**MNAC**

Desenvolupament d’activitats entorn de retrats de Monserdà realitzats per la pintora Lluïsa Vidal

**Col·laboracions**

**Dones periodistes**

Han publicat informacions referents a l'Any Dolors Monserdà al web del Donesdigital <http://www.donesdigital.cat> i <http://xtec.gencat.cat/ca/centres/celebracions/2019/any-dolors-monserda/recursos-didactics/> i té en previsió organitza actes divulgatius.

**Institut del Paisatge Ajuntament de BCN**

Previsió de fer una xerrada durant el mes d’octubre de 2019 sobre la figura de Dolors Monserdà dins el cicle de conferències Portal del Modernisme. La xerrada serà a càrrec de Marta Pessarrodona. Publicació d’un article sobre la temàtica a la revista *coupDefouet*.

**Departament d’Educació**

Obertura d’una pàgina dedicada a l'Any Dolors Monserdà, en la qual les persones docents poden trobar recursos didàctics per apropar l'obra i la figura de l'escriptora. La pàgina ha comptat amb el suport de la Carme Mas, experta en Monserdà.

**Ateneu Barcelonès**

El dia 11 de febrer de 2019 es va presentar “Carme Karr i Dolors Monserdà” en el marc del cicle “Dones a la palestra”, a càrrec d’Isabel Segura Soriano, historiadora i investigadora, especialitzada en història de les dones, i Montserrat Palau i Vergés, professora de Filologia Catalana (URV). Moderada per Susanna Tavera, catedràtica d’Història Contemporània (UB). Presentada per Araceli Bruch Pla, vocal de la Junta directiva de l’Ateneu. El mes de desembre s’organitzarà un altre acte que encara està pendent de definir.

**Aula d’Extensió Universitària d’Argentona**

El dia 30 d’abril de 2020 organitzaran una Conferència sobre la vida i obra de Dolors Monserdà, persona vinculada  al poble d’Argentona. La conferència serà impartida per l’experta en Monserdà i filòloga , Carme Mas.

**Centre Cívic M. Vázquez Montalbán**

Van organitzar el dia 8 de març de 2019 una ruta pels carrers amb nom de dona. La ruta a Sarrià reivindica els noms de Carme Karr i Dolors Monserdà, ja que les dues escriptores tenen carrers dedicats al barri.

**Centre Cívic Sàrria**

Van realitzar el dia 1 d’abril de 2019 una exposició en honor a Dolors Monserdà. L’exposició compta amb fotografies originals, cartes, poemes i llibres publicats d’aquesta personalitat vinculada al barri de Sarrià. A càrrec de Núria Borrell, Sofia Esteban i M. Carme Mas.

El 10 d’abril de 2019 van organitzar una conversa sobre la vida i obra de Dolors Monserdà, en el marc de l’exposició.

**Parlament de Catalunya**

El 12 d’abril de 2019 el Parlament va obrir els actes institucionals de celebració de la Diada de Sant Jordi amb la tradicional lectura de "Lletres al Parlament". El president, Roger Torrent, i la consellera de Cultura, Mariàngela Vilallonga, van obrir la lectura, que enguany commemorava, entre d’altres, l’aniversari de Dolors Monserdà.

**Museu Art Modern de Tarragona**

El 16 de maig de 2019 es va realitzar un acte anomenat “Un passeig per la vida i l’obra de Dolors Monserdà”. A càrrec de Sofia Esteban i Carme Mas, també es van fer lectures per part de l’Escola de Lletres de Tarragona.

**Grau de Relacions Laborals de la Facultat de Dret de la Universitat Autònoma de Barcelona**

Han implementat un projecte d’aprenentatge cooperatiu, que implica un viatge en el temps, amb la finalitat de que s’aprengui des d’una perspectiva de gènere i de crítica social. L’Any Dolors Monserdà , afirmen, permet recuperar a l’aula els textos d’aquesta autora, que a principis del segle XX reflexionava i escrivia sobre feminisme a Catalunya, així com les condicions laborals i de vida de les obreres de l’agulla. Aprofiten la commemoració de l’Any per fer conèixer a l’alumnat del **Grau de Relacions Laborals de la Facultat de Dret de la Universitat Autònoma de Barcelona**, a través de l’assignatura Història del Dret Social i les Institucions Laborals, quines eren les condicions de treball de les dones a principis de segle XX.

**Entitats i institucions adherides a l’Any Monserdà**

* Institució de les Lletres Catalanes (ILC)
* Direcció General de Cooperació Cultural i Biblioteques de Catalunya, del Departament de Cultura
* Ajuntament de Barcelona
* Arxiu Nacional de Catalunya
* Ateneu de Barcelona
* Aula d’Extensió Universitària d’Argentona
* Institut d’Estudis Catalans
* MNAC
* Museu Alfolí de la Sal, de l’Escala
* Museu Art Modern de Tarragona
* Associació de Dones Periodistes de Catalunya
* Associació Catalana de Dones Directives i Empresàries
* Associació Catalana de Llevadores
* Associació Ciutadana pels Drets de les Dones
* Associació de Dones Elisenda de Montcada
* Centre Cívic M. Vázquez Montalbán
* Centre Cívic de Sarrià
* Dones per la Llibertat i la Democràcia
* Dones Visuals
* Grup de Dones Fent Història
* Associació Col·legial d’Escriptors-Catalunya (ACEC)
* Associació d’Escriptors en Llengua Catalana (AELC)
* Pen Català
* Càtedra de Patrimoni Literari Maria Àngels Anglada – Carles Fages de Climent de la Universitat de Girona
* Càtedra Verdaguer d’Estudis Literaris de la Universitat de Vic
* Col·legi Oficial de Doctors i Llicenciats en Filosofia i Lletres i en Ciències de Catalunya
* Fundació Carulla
* Ferrocarrils de la Generalitat de Catalunya
* Amical Wikimedia
* Grau de Relacions Laborals de la Facultat de Dret de la Universitat Autònoma de Barcelona

**Qui té por de Dolors Monserdà?**

Dolors Monserdà Vidal (Barcelona, 10 juliol, 1845—31 març, 1919)

Pseudònims literaris “Dolors Monserdà de Macià” “Dolors Monserdà”

Orígens i formació

Filla d’una família de la burgesia, va rebre una educació acurada. El seu pare era relligador de llibres a Ciutat Vella, amb rebotiga i tertúlia (Clavé, Milà i Fontanals, Pitarra, Monturiol, es comptaven entre els tertulians). La seva trajectòria literària es va centrar inicialment en la poesia, encara que posteriorment va conrear diversos gèneres.

Feminisme, literatura i acció social

Contemporània de Jacint Verdaguer (van néixer el mateix any), encara que va començar la seva carrera literària en llengua castellana, com solien fer les persones autores que no provenien de la ruralia, com era el cas de Verdaguer. El seu referent genèric va ser Maria Josepa Massanès a qui, amb els anys, biografiaria. Segons Roser Matheu, Massanès va ser la primera poeta catalana i com Monserdà una assídua participant als Jocs Florals barcelonins, restablerts al 1859. Els seus poemes van ser guardonats als Jocs Florals en diverses ocasions i l’any 1909 fou nomenada presidenta de l’edició de Barcelona.

Monserdà aviat va afegir-hi el teatre a la seva activitat literària amb l’estrena al Teatre Romea de la capital de Catalunya de l’obra *Sembrad y recogereis* (1874), seguida de *Teresa* (1876), ja en llengua catalana. De tota manera la seva popularitat literària es va focalitzar en la narrativa. Emblemàticament, l’any de la bomba del Liceu (1893) publicava *La Montserrat*. Novel·la de costums del nostre temps. Ja amb el típic fulletó del segle XIX, entre 1860-1865, donaria a conèixer el que es considera la seva novel·la més famosa, *La fabricanta*. Novel·la de costums barcelonines que, en format llibre i il·lustracions a càrrec del seu germà Enric, es publicaria al 1904, un any abans del terratrèmol literari que va suposar la publicació de *Solitud*, de Caterina Albert, emmascarada sota el pseudònim “Víctor Català”.

La seva activitat narrativa seria constant i, avui, la podem considerar com una de les primeres novel·listes catalanes, bo i recordant que la primera escriptora en llengua catalana va ser Sor Isabel de Villena (1430-1489), autora de la *Vita Christi* de publicació pòstuma i títol eloqüent.

Com el que ara en diríem periodista i fa un temps es va dir publicista, la seva activitat va ser constant i important i, en ocasions, recollida en llibre, com és el cas d’*Estudi feminista* o *Orientacions per a la dona catalana* (1909), que arran de l’Any Dolors Monserdà es reeditarà. Una obra precedida d’*El feminisme a Catalunya* (1907). Resumint la seva obra periodística, si això és possible, va estar atenta als problemes socials de l’època en què va viure: la Setmana Tràgica (1909), el divorci a França o els problemes de la dona a la ruralia, així com el lliurecanvisme, per esmentar tan sols alguns dels seus temes.

En els seus escrits posà de relleu les aportacions de les dones en un moment històric que començava a qüestionar el model de l’àngel de la llar com a destí de les dones. Les seves reflexions i propostes les recollí en l’esmentat assaig de 1909.

La seva preocupació social, però, no es va limitar al periodisme. Així, al 1910 creava el Patronat per a les Obreres de l’Agulla, que aglutinava serveis com borses de treball, assistència mèdica gratuïta o fils i roba a preu de fàbrica. Una acció complementada amb la Lliga de Compradores, que advertia que no s’havia de comprar en establiments que s’abastien amb productes de l’explotació (recordem el treball infantil, per exemple). Una activitat social, la de Monserdà que, en ocasions també saltava a la seva obra novel·lística, com a *Maria Glòria* (1917).

Finalment, avui per avui, Dolors Monserdà és un referent com a dona (“valenta”, segons Maria Aurèlia Capmany), escriptora, feminista, encara que el seu lema “Llar, Art, Pàtria, Déu” no sigui compartit per la sensibilitat de les dones activistes actuals, les successores de les feministes. Sense ella i les seves contemporànies “valentes”, sens dubte, Catalunya seria distinta. Ella i d’altres van obrir un camí que cal conèixer a desgrat de tota mena de discrepàncies i, en especial, una via que no cal témer.

**Marta Pessarrodona, comissària de l’Any Dolors Monserdà**

Marta Pessarrodona Artigas és poeta, narradora, assagista i traductora. Entre les seves publicacions, Poesia: *Animals i plantes* (2010), *Variacions profanes* (2019), *A favor nostre. Antologia*, a cura d’Àngels Gregori (2019). Biografia: *Catarina Albert: un relat*, amb fotografies de Pilar Aymerich (2004); *Mercè Rodoreda i el seu temps* (2005); ‘Caterina Albert Paradís, que no ‘Víctor Català’, dins *Donasses. Protagonistes de la Catalunya Moderna* (2006); *Virginia Woolf i el Grup de Bloomsbury* (2013) i *Verdaguer: una biografia*, amb Narcís Garolera (2016); Assaig: *França 1939. La cultura catalana exiliada* (2010 i 2019, 2ª edició) *L’exili violeta. Escriptores i artistes exiliades de 1939* (2010).

Creu de Sant Jordi de la Generalitat de Catalunya (1997) i Medalla d’Honor de la Ciutat de Terrassa (2013). També ha rebut el Premi Enric Prat de la Riba (2006); el Premi Nacional de Literatura (2011) i, recentment, el Premi d’Honor de les Lletres Catalanes (2019).

***Barcelona, 8 d’octubre de 2019***